STECโตสบาย3ปี
ทยอยรับรู้7หมื่นล้านยังไม่รวม2ล้านล.ครึ่งปีหลังกวาดงานเอกชนทะลัก
29 ต.ค. 2565

ทยอยรับรู้7หมื่นล้านยังไม่รวม2ล้านล.ครึ่งปีหลังกวาดงานเอกชนทะลัก
STEC ยันพื้นฐานธุรกิจแกร่งไม่เปลี่ยน แม้งานรัฐ 2.2 ล้านล้านสะดุด สหรัฐเลิกคิวอี 
นายภาคภูมิ ศรีชำนิ กรรมการผู้จัดการ บริษัท ซิโนไทย เอ็นจีเนียริ่งแอนด์คอนสตรัคชั่น (STEC) เปิดเผยว่า บริษัทยังมั่นใจว่าเป้าหมายการทำธุรกิจในปีนี้ยังไม่ได้เปลี่ยนแปลง แม้ว่าโครงการลงทุนของรัฐบาล 2.2 ล้านล้านบาท ยังจะต้องรอเรื่องกฎหมาย รวมถึงการที่สหรัฐจะยกเลิกมาตรการกระตุ้นเศรษฐกิจ (คิวอี) โดยขณะนี้บริษัทมีงานในมือที่จะรองรับการเติบโตต่อเนื่อง 3 ปี 
ทั้งนี้ ณ สิ้นงวดครึ่งปีนี้ บริษัทมีงานในมือมากกว่า 7 หมื่นล้านบาท และยังคงที่จะมุ่งรักษานโยบายที่จะให้อัตรากำไรอยู่ในระดับ 89% และเป้าหมายรับงานใหม่ปีนี้จะอยู่ที่ 2.5 หมื่นล้านบาท ซึ่งก็น่าจะทำได้เกินเป้าหมายที่วางไว้ เพราะครึ่งปีแรกได้งานใหม่เข้ามาแล้วกว่า 2.3 หมื่นล้านบาท 
“แผนงานปีนี้ของบริษัทยังไม่ได้รวมงานที่คาดว่าจะเกิดขึ้นจากโครงการลงทุน 2.2 ล้านล้านบาท เพราะมองว่างานจากโครงการนี้จะเกิดขึ้นจริงในช่วงปี 2558 ขณะที่โครงการลงทุนน้ำกว่า 3 แสนล้านบาท ก็ยังต้องมีกระบวนการในการรับฟังความคิดเห็น ซึ่งบริษัทพร้อมที่จะรับช่วงจากผู้ชนะประมูล” กรรมการผู้จัดการ กล่าว 
ด้านฐานะทางการเงินก็มีความแข็งแกร่ง เพราะยังคงเป็นบริษัทที่มีกระแสเงินสดในมือค่อนข้างมาก จึงไม่มีปัญหาในเรื่องของเงินทุน แม้ว่าตลาดหุ้นกู้จะปิดก็ตาม 
สำหรับประเด็นที่เป็นความเสี่ยงในการทำธุรกิจในช่วงครึ่งปีหลัง มองว่าการเมืองน่าจะเข้ามามีน้ำหนักมากขึ้น รวมถึงความผันผวนของอัตราแลกเปลี่ยนและราคาสินค้า แต่บริษัทได้ใช้จังหวะที่ค่าเงินบาทแข็งออกไปซื้อเครื่องจักรเพื่อใช้ในงานก่อสร้างรัฐสภาเป็นหลัก 
นายภาคภูมิ กล่าวถึงภาพรวมงานรับเหมาที่จะออกมาในช่วงครึ่งปีหลัง ว่า น่าจะเป็นงานของภาคเอกชนมากกว่า หากพิจารณาจากตัวเลขขอรับการส่งเสริมการลงทุนจากคณะกรรมการบีโอไอกว่า 1 ล้านล้านบาท น่าจะมีการก่อสร้างโรงงาน ทั้งโรงงานอุตสาหกรรม โรงงานปิโตรเคมี รวมถึงโรงไฟฟ้า ซึ่งงานเหล่านี้เป็นงานที่บริษัทมีความเชี่ยวชาญ
“ครึ่งปีหลังสัดส่วนงานระหว่างรัฐ เอกชน น่าจะอยู่ในระดับ 50% ต่อ 50% จากช่วงครึ่งปีแรกงานรัฐ 65% งานเอกชนอยู่ที่ 35% ของงานประมูลทั้งหมด”
สำหรับราคาหุ้น STEC ที่ปรับตัวลงแรงน่าจะเป็นผลมาจากนักลงทุนบวกเรื่องการลงทุน 2.2 ล้านล้านบาทเข้าไปแล้ว เมื่อโครงการลงทุนยังมีปัญหา ทำให้นักลงทุนเทขายหุ้นออกมา แต่ยืนยันว่าพื้นฐานบริษัทไม่ได้เปลี่ยนแปลง 
บล.ดีบีเอส วิคเคอร์ส คงมุมมองเชิงบวกต่อหุ้น STECITD คงคำแนะนำ “ซื้อ” หุ้น STEC ราคาเป้าหมาย 21.30 บาท และเก็งกำไร สำหรับบริษัท อิตาเลียนไทย ดีเวล๊อปเมนต์ (ITD) ราคาเป้าหมาย 5 บาท